Sewwieq ta' mutur tilef ħajtu wara li kien involut f'inċident tat-traffiku ma' vann fi Triq Ħal Tarxien, fil-Gudja. L-inċident seħħ għall-ħabta tal-10am u fih kienu nvoluti l-mutur, tat-tip Kawasaki, misjuq minn raġel ta' 42 sena mill-Gudja stess u vann, tat-tip Ford, misjuq minn raġel ta' 62 sena mill-Qrendi stess. Bil-każ kienu nfurmati l-Pulizija u ssejjaħ ukoll tim mediku b'ambulanza, bis-sewwieq tal-mutur jingħata l-kura fil-post qabel ma ttieħed l-Isptar Mater Dei għall-kura. Madanakollu, minkejja l-isforzi kollha, ftit tal-ħin wara, hu ġie ċċertifikat mejjet. Min-naħa, is-sewwieq tal-vann ma sofra l-ebda feriti. Aktar tard il-vittma kien identifikat bħala Steven Sargent fejn bosta qraba u ħbieb selmu l-memorja tiegħu fuq il-midja soċjali. Huma saħqu li jinsabu mingħajr kliem għall-aħbar tat-telfa tiegħu li ħasdet lil bosta bħal sajjetta fil-bnazzi. Steven, impjegat mal-kumpanija GO, kien deskritt bħala bniedem bi tbissima meraviljuża, kif ukoll bħala kollega ħabbrieki li dejjem kien jagħti l-mija fil-mija tiegħu fuq il-lant tax-xogħol. Il-Maġistrat tal-għassa Claire Stafrace Zammit ġiet infurmata bil-każ u ħatret inkjesta, bl-investigazzjonijiet tal-Pulizija għadhom għaddejjin.